El seu valor ornamental, gairebé escultòric, el reconeixement professional i l’èxit comercial, l’han convertit en un objecte emblemàtic del disseny espanyol.
El penjador Ona va ser creat per Montse Padrós i Carles Riart per a moblar la casa Pedreño a Vallvidriera, Barcelona. Per aquesta casa Riart va dissenyar més d’una quinzena de mobles, llums o objectes entre els anys 1987 i 1991.
El penjador Ona es va dissenyar l’any 1989 i es va fabricar amb fusta massissa de Sicòmor d’una manera artesanal.
Aquest penjador és dissenyat a mida que es construeix. No existeixen plànols previs sinó una idea que l’autor desenvolupa en la fase de fabricació. Senzillament ha de decidir el ritme que tindran les ones en funció dels graus en què tallarà un tauló a partir d’un primer mecanitzat ondulat vertical. No només materialitza una idea o un concepte sense plànols, sinó que en el procés es preocupa de la poètica de l’objecte. El resultat és un objecte amb una funció específica resultat d’un procés de creació i fabricació quasi màgic.
Els editors JM Massana i JM Tremoleda es van fixar amb el penjador en una exposició que va fer Carles Riart a Mobles Cases i van decidir incorporar-lo al catàleg de Mobles 114. Van buscar la manera de poder-lo produir d’una manera industrial. Per aquesta raó el penjador ONA que s’incorpora l’any 1991 a la col·lecció de Mobles 114 es fabrica amb fusta contraxapada.
El penjador Ona va rebre el Delta d’or 1992 i aquest any celebrem el 25 aniversari d’aquest premi.
Mobles dissenyats per Carles Riart i produïts per Mobles 114
Cadira Fonda 1989 (descatalogada)
Penjador Ona 1991 (actualment en catàleg)
Taula Calafell 1994 (descatalogada)
Taula cocktail 1995 (descatalogada)
Vitrina Vidrina 1996 (no produïda)
Taula Nus 2000 (descatalogada)